Sami Khedira jisħaq li Hertha Berlin 'għamlu minn kollox biex jakkwistawh' Sami Khedira qal li Hertha Berlin 'għamlu minn kollox biex jakkwistawh' wara r-ritorn tiegħu fil-Bundesliga mingħand Juventus. Khedira kien ingħaqad ma' Juventus mingħand Real Madrid fl-2015 iżda l-coach tal-Bianconeri Andrea Pirlo ma rreġistrax lill-Ġermaniż biex jilgħab fis-Serie A matul dan l-istaġun. Khedira eventwalment iċċaqlaq fil-jum tal-iskadenza tat-trasferimenti u rritorna f'art twelidu, fejn beda l-karriera tiegħu ma' VfB Stuttgart. Il-player ta' 33 sena, li kien marbut ma' pass fil-Premier League, qal li qed jistenna bil-ħerqa li jibda jilgħab fil-kapitali Ġermaniża. "Huma għamlu minn kollox biex jakkwistawni u tawni ċ-ċans li mmur lura nilgħab fil-Bundesliga. Ma nistax nistenna biex nerġa' nidħol fil-ground u nħossni tajjeb fiżikament. Nixtieq ngħin lit-team bl-esperjenza li ksibt matul is-snin u nġib suċċess fl-iskwadra." Khedira telaq lil Juventus wara 145 logħba mal-Bianconeri, fejn skorja 21 goal u provda 13-il assist fil-proċess.